## Odluka Ustavnog suda Republike Hrvatske broj U-III-116 od 16

### NN 18/1999 (19.2.1999.), Odluka Ustavnog suda Republike Hrvatske broj U-III-116 od 16

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, Ivan Marijan
Severinac i Mladen Žuvela, odlučujući u povodu ustavne tužbe F. Lj. iz
V., zastupanog od V. H-M., odvjetnice u Z., na sjednici održanoj dana 16.
veljače 1999. godine, donio je

## **ODLUKU**

I. Ustavna tužba se odbija.

II. Ova odluka objavit će se u "Narodnim novinama".

Obrazloženje

Dopuštenom i pravodobnom ustavnom tužbom podnositelj je pokrenuo ustavnosudski
postupak u svezi s rješenjem Županijskog suda u K., broj: Kž-18/99-4 od
21. siječnja 1999. godine.

U konkretnom slučaju Općinski sud u K., svojim rješenjem broj: K.332/98-43
od 13. siječnja 1999. godine, na temelju odredbe članka 102. stavka 1.
točke 4. Zakona o kaznenom postupku ("Narodne novine", broj 110/97), produljio
je pritvor podnositelju, drugookrivljenom u kaznenom predmetu vođenom radi
kaznenog djela iznude iz članka 234. stavak 2. Kaznenog zakona ("Narodne
novine" broj 110/97).

Rješavajući o žalbi, Županijski sud u K. i po službenoj dužnosti preinačio
je navedeno rješenje Općinskog suda u K. te je osporavanim rješenjem podnositelju
produljen pritvor, na temelju članka 102. stavka 2. točke 4. Zakona o kaznenom
postupku, uz utvrđivanje obveze izvanraspravnom vijeću prvostupanjskog
suda, svakih dva mjeseca do pravomoćnosti presude, ispitivati postojanje
zakonskih uvjeta za pritvor.

Obrazlažući postojanje zakonskih uvjeta za produženje pritvora, sudovi
su isticali da je u konkretnom slučaju oštećenik od strane nepoznatih osoba
fizički napadnut uz nanašanje tjelesnih ozljeda radi iznude iznosa od 200.000
DEM te da je podnositelj zajedno s drugim okrivljenicima, čineći izglednim
opetovanu uporabu sile, nastavio telefonskim putem planski vršiti pritisak
na oštećenika, radi iznude predmetnog iznosa. Cijeneći navedene razloge,
sukladno odredbama članka 102. Zakona o kaznenom postupku, dostatnim za
produženje pritvora, riješeno je kao u izreci osporavanog rješenja.

U svezi s osporavanim rješenjima podnositelj je podnio ustavnu tužbu.
U ustavnoj tužbi podnositelj ističe kako su osporavanim rješenjima povrijeđena
njegova ustavna prava iz članka 22., članka 24. i članka 25. Ustava.

Člankom 22. Ustava utvrđuje se nepovredivost čovjekove slobode i osobnosti.
Člankom 24. Ustava utvrđuje se da nitko ne može biti uhićen bez pismenoga
i pri uhićenju uručenoga, sudbenoga i na zakonu temeljenog naloga. Člankom
25. Ustava jamči se čovječno postupanje s uhićenicima i osuđenicima.

U ustavnoj tužbi podnositelj upućuje i na postojanje povreda sustava
najviših vrednota ustavnog poretka Republike Hrvatske iz članka 3. Ustava,
kao i na povredu načela ustavnosti i zakonitosti iz članka 5. Ustava.

Cijeneći osporavana rješenja nezakonitima, predlaže ustavnu tužbu usvojiti
i osporavana rješenja ukinuti.

Ustavna tužba nije osnovana.

Prema odredbi članka 102. stavka 2. točke 4. Zakona o kaznenom postupku,
kada postoji osnovana sumnja da je određena osoba počinila kazneno djelo,
a ne postoje uvjeti za obavezni pritvor, pritvor se protiv te osobe može
odrediti za djelo iznude ako je to opravdano zbog načina izvršenja ili
drugih posebno teških okolnosti djela.

Postojanje posebno teških okolnosti djela kao uvjeta iz članka 102.
stavka 2. točke 4. Zakona o kaznenom postupku, Županijski sud je utvrdio
iz činjenice da je oštećenik napadnut i fizički ozlijeđen, potom u više
navrata telefonom zastrašivan radi pokoravanja zahtjevu za platež velikog
novčanog iznosa te iz činjenice da je djelo učinjeno planski i u grupi.

Tijekom ustavnosudskog postupka, na temelju činjeničnih utvrđenja i
na temelju relevantnih odredaba Zakona o kaznenom postupku upotrijebljenih
u konkretnom slučaju te analizirajući navode podnositelja u ustavnoj tužbi,
utvrđeno je da je Županijski sud u K. osporavano rješenje donio sukladno
odredbama Zakona te da takvim postupanjem u konkretnom slučaju podnositelju
nisu povrijeđena ustavna prava na koja u ustavnoj tužbi upućuje.

Također je utvrđeno da osporavanim rješenjem donesenim sukladno zakonu,
u konkretnom slučaju nije povrijeđeno načelo ustavnosti i zakonitosti iz
članka 5. Ustava, kao niti sustav najviših vrednota ustavnog poretka Republike
Hrvatske sadržan u članku 3. Ustava.

Slijedom iznijetoga, a utvrdivši kako podnositelju ustavne tužbe osporavanim
rješenjem Županijskog suda u Koprivnici kojim se uslijed postojanja zakonskih
uvjeta produžuje pritvor, nisu povrijeđena ustavna prava iz članka 22.,
članka 24. i članka 25. Ustava te utvrdivši nepostojanje povrede ustavnih
vrednota iz članka 3. Ustava kao i ustavnih načela sadržanih u članku 5.
Ustava, odlučeno je kao u izreci.

Ova odluka se temelji na odredbama članka 59. i članka 61. Poslovnika
Ustavnog suda Republike Hrvatske ("Narodne novine", broj 29/94).

Objava ove odluke temelji se na odredbama članka 20. stavka 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-116/1999.
Zagreb, 16. veljače 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 18/1999-395